Šā ziņojuma 1. diagrammā ir attēlotas saskaņā ar ĀAP un no EIB pašu riska mehānismiem izsniegto aizdevumu apjoma izmaiņas 2017.–2019. gadā (parakstītais apjoms, atskaitot atceltos darījumus). Visā šajā laikposmā šajos reģionos ES garantija bija attiecināta vidēji uz 72 % no EIB finansējuma.

Reģionos, uz kuriem attiecas ārējo aizdevumu pilnvaras, EIB 2019. gadā parakstīja finansēšanas darījumus par kopējo summu 6,3 miljardi EUR. No minētās kopsummas ĀAP attiecas uz EIB darījumiem par vairāk nekā 4,9 miljardiem EUR (t. i., tos sedz ES garantija), proti, tas attiecas uz 56 finansēšanas līgumiem. Pārējie darījumi tiek finansēti no EIB pašu riska mehānismiem.

ĀAP atbalsta EIB darbību pirmspievienošanās valstīs, austrumu un dienvidu kaimiņreģiona valstīs, partnervalstīs, Āzijā, Latīņamerikā un Dienvidāfrikā, un kopā atbalstu ir tiesīgas saņemt 64 valstis. Pašreizējā ĀAP periodā (2014–2020) no ES budžeta tiek garantēta EIB finansēšanas darījumu summa līdz 32,3 miljardiem EUR, sedzot pirmos 65 % no zaudējumiem, kuri var rasties garantētajā portfelī. Lēmumā par ĀAP ir noteikts garantijas maksimālais apjoms dažādiem ģeogrāfiskajiem reģioniem un apakšreģioniem.

Eiropas Investīciju bankai (EIB) piešķirtās ārējo aizdevumu pilnvaras (ĀAP) ir svarīgs instruments, ar kuru Eiropas Savienība (ES) atbalsta ieguldījumus partnervalstīs. Šā instrumenta pamatā ir garantija no ES budžeta resursiem, lai EIB spētu palielināt tādus savus aizdevumus ārpus ES, ar kuriem tiek atbalstīta ES politika. ES garantija attiecas uz definētiem gadījumiem, kad aizņēmēji neatmaksā no EIB saņemto finansējumu. Tādējādi ES garantija palielina EIB spēju uzņemties ieguldījumu risku.

Katrs darījums saskaņā ar ĀAP veicina to, lai tiktu sasniegts kāds no diviem “vertikālajiem” mērķiem: a) vietējā privātā sektora attīstība vai b) sociālās un ekonomiskās infrastruktūras attīstība. Turklāt tie paši darījumi var arī (daļēji vai pilnībā) veicināt “horizontālo” mērķu sasniegšanu — attiecībā uz rīcību klimata jomā, reģionālo integrāciju un bēgļu, migrantu, uzņēmējkopienu, tranzīta kopienu un izcelsmes kopienu ekonomikas noturību ilgtermiņā.

Kopējais izmaksu līmenis saskaņā ar ĀAP 2014.–2020. gadam sasniedza 36 % no parakstīto līgumu neto summas 2019. gada beigās (8,0 miljardi EUR), un tas ir pieaugums salīdzinājumā ar 33 % 2018. gadā. It īpaši infrastruktūras projektu gadījumā EIB finansējuma izmaksas tiek veiktas pakāpeniski un vairākos gados.

Ar 2019. gadā ĀAP reģionos parakstītajiem aizdevuma līgumiem par kopējo summu 2,7 miljardi EUR tiek atbalstīta klimata pārmaiņu mazināšana un pielāgošanās tām, un no tiem gandrīz 1,5 miljardi EUR ir nodrošināti saskaņā ar ES garantiju. 2019. gada beigās to aizdevumu kopējais īpatsvars, kuri pašreizējā ĀAP periodā attiecas uz klimatrīcību, bija vairāk nekā 35 % no parakstīto līgumu neto summas, pārsniedzot 25 % minimālo mērķvērtību, kas noteikta Lēmumā par ĀAP, un atbilda mērķim līdz 2020. gadam panākt vismaz 35 % no visiem EIB finansēšanas darījumiem jaunietekmes ekonomikās un jaunattīstības valstīs, kas neietilpst Eiropas Savienībā.

To finansēšanas darījumu apjoms, kuri veicina sociālās un ekonomiskās infrastruktūras attīstīšanu ĀAP reģionos, bija 4,4 miljardi EUR no EIB parakstītā apjoma 2019. gadā, un no tā 3,2 miljardi EUR tika nodrošināti saskaņā ar ES garantiju. Galvenās aptvertās nozares bija enerģētika, transports un ūdensapgāde / kanalizācija. Transporta projekti arī togad bija uzmanības centrā — šie 12 projekti pēc apjoma bija mazliet vairāk nekā 50 % no visiem parakstītajiem. Daži bija pievērsti ilgtspējīga transporta jomai (piemēram, pilsētas metro projekti Punē un Bhopālā (Indija) un Kairā (Ēģipte)), bet citos mērķis bija savienojamība un reģionālā integrācija kaimiņreģiona valstīs un Rietumbalkānos.

To EIB 2019. gadā ĀAP reģionos parakstīto darījumu apjoms, kas sniedz atbalstu vietējā privātā sektora attīstībai, ir 1,8 miljardi EUR, no kuriem 1,6 miljardi EUR tika piešķirti saskaņā ar ĀAP. Galvenais izmantotais aizdevumu instruments bija kredītlīnijas tālākai aizdošanai MVU un uzņēmumiem ar vidēji lielu kapitālu — 1,51 miljards EUR tika parakstīts līgumos par deviņām kredītlīnijām vietējiem finanšu starpniekiem, lai tie varētu labāk apmierināt šā tirgus segmenta finanšu vajadzības. 2019. gadā tika atbalstīti arī pieci jauni mikrofinansēšanas projekti un četri tiešie aizdevumi uzņēmumiem.

2019. gada beigās EIB bija apstiprinājusi darījumus, kas atbilst ekonomikas noturības iniciatīvas mērķiem, kopsummā par 5,6 miljardiem EUR, no kuriem darījumi 819 miljonu EUR apmērā tika parakstīti 2019. gadā. Aptuveni puse no šā apjoma bija kredītlīnijas (galvenokārt aizdevumiem MVU), aptuveni 15 % bija paredzēti ieguldījumiem ūdensapgādes vai kanalizācijas jomā un aptuveni 11 % — ieguldījumiem transporta jomā. Vairāk nekā divas trešdaļas parakstītā finansējuma ir paredzētas privātajam sektoram, nodrošinot lielāku ekonomikas noturību, jo īpaši attiecībā uz MVU. Vairums atlikušā parakstītā finansējuma ir paredzēts infrastruktūrai, kas gan bēgļiem, gan uzņēmējkopienām nodrošina pamatpakalpojumus, piemēram, piekļuvi tīram ūdenim un kanalizācijai, atkritumu apsaimniekošanu, elektrību, izglītību, veselības aprūpi, vietējo transportu un komunālos pakalpojumus.

Laikposmā no 2012. gada līdz 2019. gadam EIB kopumā iesniedza pieprasījumus par 476 miljoniem EUR, no kuriem pieprasījumi par gandrīz 55 miljoniem EUR tika iesniegti 2019. gadā. Atlikusī pamatsumma, kas, iespējams, tiks pieprasīta, 2019. gada beigās bija 161 miljons EUR . 2019. gadā EIB iesniedza vairākus jaunus ES garantijas pieprasījumus kavēto maksājumu dēļ — par aizdevumiem Sīrijas valstij. Līdz šim mēģinājumi atgūt kavētos maksājumus nav bijuši veiksmīgi. EIB ir iesniegusi prasības attiecīgajās tiesās, lai saglabātu ES prasības attiecībā uz summām, kuras Sīrijai ir jāmaksā.

EIB 2016. gada jūnijā pieprasīja politiskā riska garantiju Tunisijas lidostai Aéroport Enfidha piešķirtajam aizdevumam. Turpmākajās diskusijās starp EIB un Komisiju tika panākta vienošanās par šā garantijas pieprasījuma apstrādi. Īsumā, puses vienojās vienmērīgi sadalīt aizdevuma līgumā noteikto nenokārtoto riska darījumu summu. 2019. gadā aizņēmējs, tā akcionāri, aizdevēji un Tunisijas iestādes panāca vienošanos par pārstrukturēšanas līgumu, kas, domājams, stāsies spēkā 2020. gada laikā. Parakstot pārstrukturēšanas līgumu 2019. gada decembrī, tika saņemts maksājums aptuveni 1,4 miljonu EUR apmērā — pirmais četru gadu laikā. Saskaņā ar EIB un Komisijas vienošanos 2020. gada janvārī Komisijai tika atmaksāta puse no saņemtās summas.

4.EIB SADARBĪBA AR CITIEM PARTNERIEM

4.1.SADARBĪBA AR KOMISIJU

Sadarbība starp EIB un Komisiju jautājumos par ārējo aizdevumu pilnvarām notiek abu šo iestāžu plašākas partnerības kontekstā, tostarp sadarbībā ar ES finansējuma apvienošanas mehānismiem, piemēram, Kaimiņattiecību politikas investīciju platformu, Rietumbalkānu investīciju satvaru un ekonomikas noturības iniciatīvas tehnisko palīdzību, kas atbalsta attīstības finanšu iestāžu darbības ārpus ES.

EIB turpināja izmantot šos mehānismus, t. i., koncesiju finansējumu no ES budžeta resursiem, kas atbalsta EIB finansētu projektu sagatavošanu un/vai īstenošanu. 2019. gadā EIB apstiprināja 22 jaunas dotācijas par kopējo summu 226 miljoni EUR, kas pilnīgi vai daļēji ir finansētas no ES budžeta, lai EIB varētu īstenot projektus ĀAP reģionos. No tiem 37,6 miljoni EUR tika nodrošināti nolūkā īstenot tehnisko palīdzību, 148,5 miljoni EUR kā ieguldījumu dotācijas un 40,1 miljons EUR kā finanšu instrumenti. Turklāt tika apstiprināti 22 ekonomikas noturības iniciatīvas tehniskās palīdzības darījumi kopsummā par 34,6 miljoniem EUR. Savukārt 21 EIB projekts, kas parakstīts 2019. gadā ĀAP reģionos, saņēma vai saņems dotācijas, kuras tieši finansēja no EIB pašu resursiem, piemēram, ekonomikas noturības iniciatīvas tehniskās palīdzības, vai arī kuras īstenoja EIB un pilnīgi vai daļēji finansēja no ES budžeta.

EIB ir arī viens no īstenošanas partneriem attiecībā uz jauno ES garantiju, kas tiek nodrošināta ar Eiropas Fonda ilgtspējīgai attīstībai (EFIA) starpniecību. ĀAP un EFIA attiecas uz visai atšķirīgiem produktu veidiem, aizņēmējiem un ģeogrāfiskajiem reģioniem. Piemēram, EFIA neaptver Rietumbalkānus, savukārt ĀAP neaptver lielu daļu Āfrikas. Turklāt lēmumu pieņemšanas process par ES garantijām, kas sniegtas EFIA ietvaros, atšķiras no iepriekšējas septiņu gadu garantijas, kas tiek nodrošināta EIB attiecībā uz ĀAP.

Komisija 2018. gada jūnijā ierosināja ieviest 2021. gadā jaunu Kaimiņattiecību, attīstības sadarbības un starptautiskās sadarbības instrumentu (NDICI) un pārskatīt ES budžeta garantiju sniegšanu ieguldījumiem ārpus ES. Pieeja, kas ierosināta laikposmam no 2020. gada, pamatojas uz atvērtās arhitektūras jēdzienu, savukārt finanšu partneriestādēm būtu jāizmanto ES garantija, pamatojoties uz to attiecīgajām zināšanām, lai uz vietas vislabāk ietekmētu attīstību ES. EIB arī turpmāk būtu svarīgs partneris ieguldījumu finansēšanā ārpus ES, jo īpaši attiecībā uz publiskā sektora investīciju projektiem, bet ES garantijas varētu saņemt arī vairākas citas finanšu iestādes. NDICI paredz stingru politisko vadību no ES puses un ciešāku koordināciju ar finanšu iestādēm, kas veic īstenošanas partneru funkciju. Ir notikušas tehniskas diskusijas starp Komisiju un EIB, lai izpētītu iespējamo kārtību tām garantijām no 2020. gada, kuras ES varētu sniegt EIB.

4.2. SADARBĪBA AR EIROPAS OMBUDU

Saprašanās memorandā, ko EIB un Eiropas Ombuds parakstīja 2008. gadā, ir noteikts pamats EIB sūdzību izskatīšanas mehānisma abiem posmiem. Vispirms sūdzības tiek izskatītas, izmantojot EIB sūdzību izskatīšanas mehānismu, pirms to iespējamās nodošanas izskatīšanai Ombudam. EIB atjaunināja savu politiku attiecībā uz sūdzību izskatīšanas mehānismu 2018. gada novembrī . 2019. gadā Ombuds paziņoja, ka ir iesniegta viena jauna sūdzība par EIB darbībām ĀAP reģionos.

EIB sūdzību izskatīšanas mehānisma iekšējā posma kontekstā tādu jauno sūdzību skaits, kas saistītas ar projektiem un reģistrētas ĀAP reģionos, samazinājās no 19 sūdzībām 2018. gadā līdz 15 sūdzībām 2019. gadā. No tām 11 sūdzības bija saistītas ar vides un sociālajiem jautājumiem, trīs sūdzības — ar finanšu operāciju pārvaldības aspektiem un viena sūdzība — ar piekļuvi informācijai. 2019. gadā EIB sūdzību izskatīšanas mehānisma kontekstā ĀAP reģionos tika pabeigta 15 lietu izskatīšana: četras lietas Bosnijā un Hercegovinā, četras Tunisijā, divas Serbijā, viena Indijā, viena Kostarikā, viena Ukrainā, viena Panamā un viena lieta, kas attiecās uz vairākām vietām. Ar EIB sūdzību izskatīšanas mehānismu starpniecību izskatīto sūdzību iznākumi bija šādi: “apsūdzības nav pamatotas” (7), “finansējumu ir atsaukusi EIB” (3), “mierizlīgums” (1), “apsūdzības ir pamatotas” (1), “virzītājs ir atsaucis finansējuma pieprasījumu” (1) un “jomas, kurās ieteicams veikt uzlabojumus” (2).

4.3. SADARBĪBA AR STARPTAUTISKAJĀM FINANŠU IESTĀDĒM